“แจ็ค หม่า”พร้อมส่งไม้ต่อ”แดเนียล จาง”นั่งประธานบริหาร”อาลีบาบา”หลังพ้นตำแหน่งปีหน้า
"แจ็ค หม่า"พร้อมส่งไม้ต่อ"แดเนียล จาง"นั่งประธานบริหาร"อาลีบาบา"หลังพ้นตำแหน่งปีหน้า
10 ก.ย. 2561

ผู้สื่อข่าวรายงานว่า อาลีบาบาออกแถลงการณ์ในวันนี้ (10 ก.ย.) ว่า นายแจ็ค หม่า ประธานบริหารกลุ่มอาลีบาบา กรุ๊ป จะยังคงดำรงตำแหน่งดังกล่าวต่อไปอีก 12 เดือน และเมื่อพ้นช่วงเวลาดังกล่าวแล้ว จะมีการส่งมอบตำแหน่งประธานบริหารจะถูกให้กับ นายแดเนียล จาง ประธานเจ้าหน้าที่บริหาร (CEO) คนปัจจุบัน
โดยแถลงการณ์ระบุว่า เมื่อนายแจ็ค หม่า ออกจากตำแหน่งประธานบริหารในปีหน้าซึ่งตรงกับวันครบรอบวันเกิดปีที่ 55 แล้วจะยังคงดำรงตำแหน่งในคณะกรรมการบริหารต่อไป จนกว่าจะถึงการประชุมผู้ถือหุ้นในปี 2563
“เชื่อว่านายแดเนียล จาง พร้อมที่จะรับช่วงต่อจากเขาแล้ว เพราะตั้งแต่นายแดเนียล จาง เข้ามารับตำแหน่งซีอีโอ เขาก็ได้แสดงความสามารถ ไหวพริบ และความเป็นผู้นำออกมาอย่างเต็มที่” นายแจ็ค หม่า กล่าว
สำหรับการที่ นายแจ็ค หม่า ต้องการลาออกจากตำแหน่งนั้น เนื่องจากต้องการที่จะให้ความสนใจในเรื่องงานการกุศลเพื่อส่งเสริมการศึกษาในฐานะที่ตนเคยเป็นครูสอนภาษาอังกฤษ